ID-DEĊIŻJONI TAL-KUMMISSJONI
tat-8 ta' Marzu 2005
li temenda d-Deċiżjoni 2004/475/KE li tadotta miżura tranżitorja favur ċerti stabbilimenti fl-oqsma tal-laħam u l-ħalib fis-Slovenja
(innotifikata taħt in-numru tad-dokument C(2005) 518)
(Test b'rilevanza għaż-ŻEE)
(2005/193/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat l-Att ta' Adeżjoni tar-Repubblika Ċeka, l-Estonja, Ċipru, il-Latvija, il-Litwanja, l-Ungerija, Malta, il-Polonja, l-Islovenja u l-Islovakkja, u b'mod partikolari l-Artikolu 42 tiegħu,
Billi:
(1)
Minn meta ġiet adottata d-Deċiżjoni tal-Kummissjoni 2004/475/KE (1), is-sitwazzjoni li tikkonċerna l-istabbilimenti li jibbenefikaw minn perjodu tranżitorju sabiex jiksbu konformità sħiħa mar-rekwiżiti tal-Komunità nbidlet.
(2)
Impjant wieħed tal-laħam temm l-attività tiegħu fil-31 ta' Diċembru 2004.
(3)
Impjant wieħed tal-ħalib fil-lista ta' stabbilimenti fi tranżizzjoni se jtemm l-attività tiegħu bħala stabbiliment ta' kapaċità għolja. Hu se jnaqqas il-produzzjoni tiegħu sabiex jikkonforma mar-regoli stabbiliti bil-leġislazzjoni tal-Komunità għall-istabbilimenti b'kapaċità limitata. Għalhekk, dan għandu jitneħħa mil-lista ta' stabbilimenti fi tranżizzjoni.
(4)
Tliet stabbilimenti tal-laħam fil-lista ta' stabbilimenti fi tranżizzjoni għamlu sforz konsiderevoli sabiex jibnu faċilitajiet ġodda. Madanakollu, dawk l-istabbilimenti m'humiex f'pożizzjoni li jtemmu l-proċess ta' titjib sal-limitu ta' żmien preskritt minħabba limitazzjonijiet tekniċi eċċezzjonali. Għalhekk huwa ġġustifikat li jingħataw aktar żmien sabiex itemmu l-proċess ta' titjib.
(5)
L-Anness għad-Deċiżjoni 2004/475/KE għandu għalhekk ikun emendat kif jixraq. Għal finijiet ta' ċarezza, dan għandu jiġi mibdul.
(6)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 2004/475/KE jinbidel bit-test fl-Anness għal din id-Deċiżjoni.
Artikolu 2
Din id-Deċiżoni hija indirizzata lill-Istati Membri.
Magħmula fi Brussell, fit-8 ta' Marzu 2005.